Tweede deel van Zondo-verslag Dinsdag ontvangWaarnemende hoofregter Raymond Zondo. (Foto: Karen Sandison/African News Agency/ANA) Die president se kantoor sal Dinsdag die tweede deel van die Zondo-kommissie van ondersoek na staatskaping, korrupsie en bedrog se verslag onder oë kry. Dié deel van die verslag sal aan die publiek bekendgemaak word kort nadat die sekretaris van die kommissie, prof. Itumeleng Mosala, die bevindinge aan Phindile Baleni, direkteur-generaal in die presidensie, voorgelê het. Waarnemende hoofregter Raymond Zondo, kommissievoorsitter, het die eerste gedeelte van die verslag vroeër vandeesmaand aan pres. Cyril Ramaphosa oorhandig. Daarin word aanbeveel dat strafregtelike aanklagte teen sommige persone wat in die verslag genoem word, aanhangig gemaak word. Verskeie ANC-lede word ook in die verslag by wangedrag betrek. Die derde en finale deel van die verslag sal na verwagting op 28 Februarie aan Ramaphosa oorhandig word. Tyrone Seale, waarnemende woordvoerder vir die president, sê soos vereis deur ŉ uitspraak van die Gautengse hooggeregshof op 28 Desember verlede jaar – en in ooreenstemming met die regstellende optrede vervat in die Openbare Beskermer se verslag van Oktober 2016 – sal Ramaphosa die volledige kommissieverslag teen 30 Junie by die parlement indien. “Hierin sal die president sy voornemens met betrekking tot die implementering van die kommissie se aanbevelings ook bekend maak.” Die Nasionale Vervolgingsgesag (NVG) en die direktoraat vir prioriteitsmisdaadondersoeke (Valke) het reeds die eerste gedeelte van die verslag bekyk met die oog op verdere ondersoek en die bou van sake vir kriminele vervolging teen diegene wat hulle aan staatskaping skuldig gemaak en die wet oortree het.